Gedig: Onthou myFoto ter illustrasie. (Foto: Johannes Rapprich/Pexels) Kinderdrukkies skaterlaggies Trippel voetjies onder draairokkantjies Dimpel-arm drukkies hou my vas, hou my vas Die groot voël kom haal jou Vat jou ver oor die see Sy groot blink vlerke sprei Donker skadu’s bo-oor my Pak my in Poppielop Vat my saam Lolliepop In “onthou” trek ek saam Soos die hasie op die maan Jou skeefkrom reënboogprentjie Is al wat agterbly Verkreukel op my yskas Hou my vas, hou my vas Draai-draai saam met my Vir oulaas voor jy gaan Sing rol op die tolletjie En klap jou handjies saam Nog ŉ soen in die nek Nog een druk voor jy gaan Pak my in Poppielop Vat my saam Lolliepop Onthou my…. Soos die hasie op die maan Dr. Sulette Ferreira is ’n berader en navorser in sosiale wetenskappe in private praktyk in Suid-Afrika en spesialiseer in die emosionele uitwerking van emigrasie. Sy skryf: Hierdie is ŉ gedig vir elke ouer en grootouer met ŉ kind en kleinkind in die buiteland. In my navorsing en terapie het ek die voorreg om baie mense te ontmoet en om vir ŉ kort rukkie in hulle lewensreise te deel. Dit gee my ŉ kykie in hulle leefwêreld: dikwels deur wawyd-oop harte en soms net deur ŉ skrefie-oop venster. Party keer is dit die emigrant self, soms die ouers en soms van die broers en susters. Maar hierdie keer was anders, dit was die grootouer. “My twee kleinkinders vertrek in September permanent Australië toe. Dis soms so moeilik om jou emosies te verwoord en dit is hoekom ek die gedig geskryf het.” Ek ontvang hierdie gedig en vir ŉ oomblik het dit gevoel of my wêreld stil staan. Hierdie gedig bevestig wat my navorsing bevind. Dit sê presies wat grootouers emosioneel ervaar en tog so moeilik verwoord. Corné het toestemming verleen om die kosbare gedig te deel.